REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/71-14

20. maj 2014. godine

B e o g r a d

Z A P I S N I K

DRUGE SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 19. MAJA 2014. GODINE

Sednica je počela u 13,05 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora:Saša Maksimović, Jasmina Obradović, Zoran Antić, Milan Kovačević, Miodrag Nikolić, Žarko Bogatinović, Milija Miletić, Veroljub Matić, Goran Ćirić, Jovan Marković, Velimir Stanojević, Arpad Fremond kao i Vladan Milošević i Dragan Jovanović, zamenici članova Odbora.

Sednici nisu prisustvovali članovi Odbora: Milan Korać, Dušan Petrović i Sabina Dazdarević.

Pored članova Odbora sednici su prisustvovali: predstavnici Ministarstva poljoprivrede i zaštite životne sredine:prof. dr Snežana Bogosavljević Bošković, ministar, Nenad Katanić, pomoćnik ministra, Zoran Rajić, državni sekretar; Velimir Ilić, ministar bez portfelja zadužen za vanredne situacije; predstavnici Ministarstva unutrašnjih poslova: Boban Stevanović, pomoćnik načelnika Sektora za vanredne situacije; predstavnici Ministarstva građevinarstva, saobraćaja i infrastrukture: Slobodan Pajić, zadužen za nadzor i kontrolu; Petar Spasov, načelnik Agroodeljenja Republičkog hidrometeorološkog zavoda kao i predstavnici sredstava javnog informisanja.

Većinom glasova usvojen je sledeći

Dnevni red

1. Situacija u poljoprivredi i vodoprivredi pogođene elementarnom nepogodom koja je zahvatila Srbiju, i informisanje od strane nadležnih ministarstava i organa Vlade Republike Srbije
2. Razno.

Prva tačka dnevnog reda - **Situacija u poljoprivredi i vodoprivredi pogođene elementarnom nepogodom koja je zahvatila Srbiju, i informisanje od strane nadležnih ministarstava i organa Vlade Republike Srbije**

Na početku sednice, članovi Odbora i predstavnici Vlade su minutom ćutanja odali poštu žrtvama katastrofalnih poplava.

Ministarka poljoprivrede i zaštite životne sredine prof. dr Snežana Bogosavljević Bošković obavestila je članove Odbora da je srpskoj poljoprivredi naneta gotovo neprocenjiva šteta. Ministarstvo poljoprivrede i zaštite životne sredine je, u saradnji sa lokalnim samoupravama, započela procenu štete na teritorijama gde se voda povukla, tako da će krajem nedelje postojati konkretniji podaci o visini štete nanete voćarstvu, ratarskim kulturama i stočarskoj proizvodnji. Ministarka Bogosavljević Bošković je istakla da je trenutno najbitnija aktivnost u vezi sa uklanjanjem leševa uginulih životinja, te je stoga Uprava za veterinu preko svojih 25 kancelarija organizovala uklanjanje uginule stoke i dezinfekciju pogođenih područja. Pomoć u sredstvima i ljudstvu ponudile su Veterinarska komora Srbije, kao i pojedinačne veterinarske ambulante. Na terenu je neophodno obezbediti odgovarajući transport, motorna vozila i čamce, dezinfekciona sredstva, kao i dovoljan broj stručnjaka za tu operaciju.   
Ministar bez portfelja zadužen za vanredne situacije, Velimir Ilić, upoznao je članove Odbora o katastrofalnoj situaciji u pojedinim delovima Srbije, kao što su Krupanj, Kosjerić, Bajina Bašta itd. Na mnogim lokacijama pojavila su se klizišta koja ugrožavaju bezbednost stanovništva i čine mnoge magistralne puteve neprohodnim. Ljudima na područjima pogođenim klizištima, neophodan je svaki vid humanitarne pomoći. Ministar Ilić je takođe, upozorio članove Odbora da prilikom saniranja terena treba voditi računa o mapama potencijalnih klizišta u Republici Srbiji, kako se na kritičnim tačka ne bi više zidali objekti. On je zamolio poslanike da prilikom glasanja za rebalans budžeta Republike Srbije obrate pažnju na razdele vezane za vodoprivredu.

Članove Odbora su o stanju na ugroženim područjima informisali i pomoćnik ministra za poljoprivredu i zaštitu životne sredine Nenad Katanić, državni sekretar Zoran Rajić, Boban Stevanović pomoćnik načelnika Sektora za vanredne situacije, Slobodan Pajić zadužen za nadzor i kontrolu ispred Ministarstva građevinarstva, saobraćaja i infrastrukture i Petar Spasov načelnik Agroodeljenja u Republičkom hidrometeorološkom zavodu.

Zoran Rajić, državni sekretar, istakao je da je trenutno najveći problem manjak vozila za transport uginule stoke sa poplavljenih područja. Takođe nedostaje stočna hrana, sredstava za dezinfekciju, gorivo, semena i đubriva. Izneti su podaci poljoprivredne stručne službe o poplavljenom poljoprivrednom zemljištu. Ukazano je na potrebu da lokalne samouprave što preciznije procene štetu sa poplavljenih područja. Očekuje se da šteta na jarim kulturama bude 100%, a negde će biti potrebno uraditi i dva presejavanja zemljišta da bi se umanjila šteta od poplava. Državni sekretar se zahvalio Institutu za kukuruz koji je izdvojio 3000 semenskih jedinica, 2000000 dinara, dva kamiona i 100 tona merkantilnog zrna kukuruza za stočnu hranu.

Slobodan Pajić zadužen za nadzor i kontrolu ispred Ministarstva građevinarstva, saobraćaja i infrastrukture je informisao Odbor o štetama na infrastrukturi, koje su izazvane poplave

Boban Stevanović pomoćnik načelnika Sektora za vanredne situacije, je istakao da je do sada evakuisano 25070 lica sa ugroženih područja, od čega su pripadnici vatrogasno-spasilačkih jedinica Sektora za vanredne situacije spasili 12137 lica.

Petar Spasov načelnik Agroodeljenja u Republičkom hidrometeorološkom zavodu je ukazao na podatak da su teitoriju Srbije zahvatile do sada nezabeležene padavine. Kiše su izazvale bujice, izlivanje malih rečnih tokova, podizanje nivoa podzemnih voda i poplave velikih razmera u Zapadnoj i Centralnoj Srbiji. Izmereno je od 50 l/m2 u većem delu Vojvodine, do čak 200 l/m2 u Zapadnoj Srbiji. U Srbiji je u proteklih mesec dana zabeleženo 4 do 5 puta više padavina u odnosu na uobičajne uslove.

Nenad Katanić, pomoćnik ministra poljoprivrede i zaštite životne sredine je istakao da je Uprava za agrarna plaćanja u Šapcu izmeštena zbog poplava, i da će obrada zahteva koji su predati preko Uprave biti usporena. Ministarstvo će uputiti zahtev za pomoć institutima za ratarstvo i veterinarstvo, a svi poljoprivrednici će dobiti informacije koje hibride da seju, tj. grupe senja kako bi umanjili pričinjenu štetu od poplava.

Jasmina Obradović, narodni poslanik, je predložila da se formira radno telo koje bi bilo u stalnom kontaktu sa Ministarstvom i Upravama, a u vezi sa praćenjem sanacije štete usled poplava. Narodni poslanik Goran Ćirić, je ukazao na potrebu da rebalansom budžeta za 2014. godinu potrebno izdvojiti više sredstava za sanaciju štete od poplava. Vladan Milošević, narodni poslanik je izneo problem sa pijaćom vodom u opštini Vladimirci i apelovao na nadležne da pomognu u rešavanju ovog problema.

Na osnovu prikupljenih informacija, kao i izveštaja koje su pojedini članovi Odbora podnosili sa pojedinačnih lokacija, Odbor je većinom glasova usvojio sledeći:

ZAKLjUČAK

1. Odbor izražava zahvalnost svim pojedincima, institucijama, organima i službama koje su u katastrofalnoj poplavi koja je pogodila Republiku Srbiju i region, učestvovali u spašavanju stanovništva i imovine;

2. Odbor preporučuje svim organima Republike i Pokrajine, lokalnim samoupravama i službama da se i dalje angažuju na odbrani od poplava i otklanjanju opasnosti po stanovništvo i imovinu, i to pre svega:

a/ asanacijom terena zbog sprečavanja eventualnih zaraznih bolesti koje mogu da izbiju zbog uginulih životinja i zagađenja zemljišta;

b/ da Ministarstvo za poljoprivredu i zaštitu životne sredine preduzme sve mere za zaštitu bilja i zanavljanje setve i stim u vezi, u koordinaciji sa proizvođačima semena ustanovi određenu vrstu hibrida i preporuči ga zemljoradnicima za setvu posle poplave;

4. Republička direkcija za vode, Srbijavode, Vojvodinavode, Beogradvode i druga javna vodoprivredna preduzeća preduzmu sve potrebne mere i zajedno sa drugim nadležnim organima u budućnosti kanalska mreža i vodotokovi redovno uređuju i održavaju, a sredstva za te namene da se ubuduće plasiraju direktno korisnicima;

5. Ministarstvo građevinarstva, saobraćaja i infrastrukture i i Vlada da učine sve u obnovi infrastrukture na selu, saniraju klizišta i daju olakšice za obnovu i gradnju kuća i ekonomskih objekata koji su uništeni;

6. Odgovarajuća ministarstva i Vlada da preduzmu sve mere da se stočarimaiz Republičke direkcije za robne rezerve ustupi stočna hrana za naredni period postradalima bespovratno, a da se na teritoriji cele Republike obezbede pozajmice stočarima, kroz udruženja i zadruge, kako bi se održao stočni fond;

7. Vlada da preduzme mere kako bi banke i lizing preduzeća pronašle mogućnost prolongiranja, reprogramiranja ili otpisivanja finansijskih obaveza poljoprivrednicima;

8. Da se u ovom periodu izvoza voća iz Srbije dozvole za prevoz kamionima, u nadležnom Ministarstvu, izdaju po ubrzanoj proceduri zbog mogućnosti kvarenja trešanja, višanja, jagoda i sl.

9. Ovaj Zaključak upućuje se Vladi radi pripreme informacija o preduzetim merama koje bi Odbor razmatrao u narednom periodu.

U diskusiji su učestvovali narodni poslanici Marijan Rističević, Miodrag Nikolić, Milija Miletić, Goran Ćirić, Dragan Jovanović, Jasmina Obradović, Veroljub Matić, Saša Maksimović, Vladan Milošević, Milan Kovačević; prof. dr Snežana Bogosavljević Bošković, ministar, Nenad Katanić, pomoćnik ministra, Zoran Rajić, državni sekretar; Velimir Ilić, ministar bez portfelja zadužen za vanredne situacije; Boban Stevanović, pomoćnik načelnika Sektora za vanredne situacije; Slobodan Pajić, zadužen za nadzor i kontrolu; Petar Spasov, načelnik Agroodeljenja Republičkog hidrometeorološkog zavoda

Druga tačka dnevnog reda **– Razno**

Pod tačkom – Razno nije bilo prijaljenih za raspravu.

Pošto drugih pitanja i predloga nije bilo, sednica je zaključena u 14,40 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Veljko Racković Marijan Rističević